เอ็มเอฟซี11เดือนแรกสินทรัพย์10%
คาดทั้งปีทะยานตามเป้าหมายกองทุนรวมสำรองเลี้ยงชีพโต
27 ธ.ค. 2555

คาดทั้งปีทะยานตามเป้าหมายกองทุนรวมสำรองเลี้ยงชีพโต
MFC คาดปีนี้โตตามเป้า เผย 11 เดือนแรกสินทรัพย์พุ่ง 10% ทาร์เก็ตฟันด์ฮอต
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ปีนี้บริษัทคาดว่าจะขยายสินทรัพย์ภายใต้การบริหาร (เอยูเอ็ม) ได้ตามเป้าหมายที่วางไว้ โดยหลักๆ ยังเติบโตจากธุรกิจกองทุนรวมขณะ เดียวกันกองทุนสำรองเลี้ยงชีพยังขยายตัวได้ดี ส่งผลให้ ณ วันที่ 30 พ.ย. 2555 มีมูลค่าสินทรัพย์รวม 2.95 แสนล้านบาท จากสิ้นปี 2554 อยู่ที่ 2.68 แสนล้านบาท เติบโต 10%
ทั้งนี้ ช่วง 11 เดือนแรก ธุรกิจกองทุนรวมของบริษัทมีมูลค่าสินทรัพย์จำนวน 168,141.48 ล้านบาท เติบโต 16,780.62 ล้านบาท หรือ 10.82% จากสิ้นปี 2554 อยู่ที่ 155,036.91 ล้านบาท กองทุนสำรองเลี้ยงชีพมีมูลค่าสินทรัพย์จำนวน 105,423.15 ล้านบาท เติบโต 19,655.21 ล้านบาท หรือ 22.92% จากสิ้นปี 2554 อยู่ที่ 85,767.94 ล้านบาท
ขณะที่กองทุนส่วนบุคคลมีมูลค่าสินทรัพย์ 21,507.92 ล้านบาท ลดลง 5,826.79 ล้านบาท หรือ 21.32% จากสิ้นปีที่ผ่านมาอยู่ที่ 27,334.71 ล้านบาท
น.ส.ประภา กล่าวว่า ปีนี้บริษัทออกกองทุนทาร์เก็ตฟันด์อย่างต่อเนื่อง และเฉพาะปีนี้ผู้ถือหน่วยลงทุนได้รับผลตอบแทนอย่างต่อเนื่องจากทาร์เก็ตฟันด์ถึง 10 กองทุน โดยเป็นกองทุนที่ลงทุนในต่างประเทศ 1 กองทุน และกองทุนลงทุนในหุ้นไทย 9 กองทุน
นอกจากนี้ ในเดือน ธ.ค.นี้ บริษัทยังได้จ่ายเงินผลตอบแทนที่เข้าเป้าหมายครั้งที่หนึ่ง 5% ของกองทุนเปิดเอ็มเอฟซี สปอท 55 (SPOT 55) และกองทุนเปิดเอ็มเอฟซี สปอท 55 ซีรีส์ 2 (SPOT 55S2) ซึ่งทาร์เก็ตฟันด์ทั้งสองกองทุนจะทยอยจ่ายผลตอบแทน 2 ครั้ง
“ปีนี้เป็นปีที่กองทุนรวมของบริษัทเติบโตดี โดยเฉพาะทาร์เก็ตฟันด์ที่บริหารเข้าเป้า ซึ่งเป็นที่พอใจของนักลงทุน ขณะเดียวกันกองทุนสำรองเลี้ยงชีพก็เติบโตได้ดี โดยปีนี้ได้บริหารกองทุนสำรองเลี้ยงชีพของบริษัท การบินไทย ด้วย” กรรมการผู้จัดการ กล่าว 
นอกจากนี้ กองทุนรวมอสังหาริมทรัพย์และสิทธิการเช่าเอ็มเอฟซี อินดัสเตรียล อินเวสเมนท์ จะเข้าซื้อขายในตลาดหลักทรัพย์วันที่ 27 ธ.ค.เป็นวันแรก